《高福寺行》
清代·单可惠

高福古寺何巍昂，谁其作者商河王。碧瓦朱甍照山水，以石为柱花础方。

行人下马日卓午，红尘扑面生清凉。僧言此地泉水好，石鼎小煮鱼眼汤。

生天成佛吾未勇，膜拜懒与瞻毫光。画手将毋腕有鬼，龙象著壁皆飞扬。

风窗纵横千贝叶，相彼饥鼠充其肠。开门或有王新建，大阁谁与唐李康。

自古贤王多好事，以其余力开道场。百六十年一走马，此寺岂不关兴亡。

螭首龟趺尚林立，寒食雨过苔痕苍。莫笑扪碑萧夫子，强推甲乙寻偏旁。

作者简介：单可惠，号芥舟，高密人。诸生。有《白羊山房诗钞》。